**ДО**

**Г-Н МАРИЯН ЙОРДАНОВ ДИМИТРОВ**

**ПРЕДСЕДАТЕЛ НА ГРУПАТА ОБЩИНСКИ**

**СЪВЕТНИЦИ НА ПП „ВЪЗРАЖДАНЕ“**

**ЧРЕЗ**

**АКАД. ХРИСТО БЕЛОЕВ**

**ПРЕДСЕДАТЕЛ НА ОБЩИНСКИ СЪВЕТ – РУСЕ**

***На Ваш изх. №ОбС-675/23.05.2024 г.***

**ОТНОСНО:** Питане с вх. №06-01-142/23.05.2024 г.

**УВАЖАЕМИ ГОСПОДИН ДИМИТРОВ,**

В деловодството на Община Русе е постъпило питане с вх. №06-01-142/23.05.2024 г., относно незаконно строителство на ул. „Чавдар войвода“, гр. Русе.

 В тази връзка, Ви предоставям следната информация:

*Въпрос 1: Има ли издаден акт за премахване на сградата?*

Отговор: Към настоящия момент няма започнато административно производство по премахването на въпросната сграда.

*Въпрос 2: Кога ще бъде издаден акт за премахване на сградата, ако няма издаден такъв до сега? и Въпрос 3: Кога ще се премахне тази опасна за гражданите сграда?*

Отговор: Имотът е собственост на Община Русе, съгласно Акт за общинска собственост №188/29.12.2000 г.

Със Заповед №481/09.04.1998 г. на Кмета на Община Русе е одобрено Частично изменение на регулационния план и частичен застроителен план, като се обособява нов квартал 289.1 и се образуват парцели I-4016 – за съществуващия трафопост и II-4017 с начин на застрояване с обслужваща сграда на два етажа, разположена на уличнорегулационните линии и на 4,00 м. от регулационната линия на парцел I-4016.

С Договор №940/25.11.1998 г. на ЕТ „ДИМИТЪР ИЛИЕВ“ е учредено право на строеж върху общинска земя за двуетажна сграда на два етажа, ситуирана по ул. „Чавдар войвода“ №15, гр. Русе.

Въз основа на одобрени инвестиционни проекти, от Главния архитект на Община Русе е издадено Разрешение за строеж №674/03.12.2003 г. за обект пета категория „Обслужваща сграда с магазин за хранителни стоки на два етажа”, намиращ се в Урегулиран поземлен имот (УПИ) - 4017, кв. 289.1 по регулационния план на гр. Русе, с административен адрес: гр. Русе, ул. „Чавдар войвода” №15.

Във връзка с оперативна задача през 2008 г. от служители в сектор „Незаконно строителство“ е извършена проверка на място и по документи на строежа.

При проверката е констатирано, че строеж „Обслужваща сграда с магазин за хранителни стоки на два етажа”, се изпълнява със съществено отклонение по смисъла на чл. 154, ал. 2, т. 5 и т. 6 от Закон за устройство на територията (ЗУТ) от издадените строителни книжа. Покривната конструкция на строежа се е изпълнявала в отклонение от одобрените инвестиционни проекти и издаденото разрешение за строеж. За установеното нарушение е съставен Констативен акт №5/27.11.2008 г., който е връчен на заинтересованите лица, като в законоустановения срок не са постъпили възражения. От Кмета на Община Русе е издадена Заповед №РД01/4528/05.12.2008 г. за спиране на строителството на основание чл. 224, ал. 1, т. 2 от ЗУТ, във връзка с чл. 222а, ал. 1, т. 1 и т. 2 от ЗУТ. Заповедта е съобщена по надлежния ред, по нея не са постъпили възражения и същата е влязла в сила.

На „ДИМИТЪР ИЛИЕВ - 05” ООД, правоприемник на ЕТ „ДИМИТЪР ИЛИЕВ“ – възложител на строежа, е съставен Акт за установяване на административно нарушение №0101 от 20.02.2009 г., въз основа на който е издадено Наказателно постановление №РД08/92/23.03.2009 г. за налагане на имуществена санкция в размер на 2000 лв. Същото е връчено на юридическото лице, чрез управителя му. Няма данни да е извършвано плащане на дължимата имуществена санкция. Към настоящия момент е невъзможно събиране по принудителен ред на сумата, тъй като е изтекла погасителната давност на задължението.

През годините са извършени няколко проверки в имот с адрес гр. Русе, ул. „Чавдар войвода“ №15, при които е констатирано, че издадената заповед за спиране на строителството е в сила, на обекта не се извършват строително-монтажни работи и строителната площадка е освободена от механизация.

Във връзка с постъпила в Община Русе жалба с вх. №94Р-1150-1/31.05.2014 г., относно същия строеж, е извършена проверка на място и по документи. От собственика на строежа и от фирмата, извършваща строителен надзор са изискани всички актове и протоколи, съставяни по време на строителството. От „ДИМИТЪР ИЛИЕВ - 05” ООД са представени: Договор за осъществяване на техническо ръководство на строежа; Актове за приемане на извършените Строително-монтажни работи (СМР) по нива и елементи на строителната конструкция (обр. 7) – 18 бр.; Акт за установяване състоянието на строежа при спиране на строителството (обр. 10) от 19.03.2007 г.; Акт за установяване състоянието на строежа и СМР при продължаване на строителството (обр. 11) от 18.06.2007 г. и Акт за приемане на конструкцията (обр. 14) от 14.11.2008 г.

От Кмета на Община Русе с наш изх. №30-2614-1/23.12.2014 г. до „ДИМИТЪР ИЛИЕВ - 05” ООД е изпратена покана за доброволно изпълнение на Заповед №РД01/4528/05.12.2008 г., като е даден 14 – дневен срок за изпълнение на същата в частта ѝ, в която е указано да се отстранят причините довели до спирането на строежа. Поканата е обжалвана, като с Решение от 09.03.2015 г. Административен съд - Русе я обявява за нищожна, поради това, че указанието за отстраняване на причините довели до спиране на строителството не е диспозитив на Заповед №РД01/4528/05.12.2008 г.

Предвид описаното по-горе е налице строеж, който към 27.11.2008 г. (датата на съставяне на Констативния акт) се е изпълнявал при съществено отклонение от инвестиционните проекти и разрешението за строеж. Тъй като със Заповед №РД01/4528/05.12.2008 г. за спиране на строителството не е даден срок за отстраняване на причините довели до спирането му, видно от решението на Административен съд – Русе, към настоящия момент собственикът не може да бъде задължен да отстрани констатираното отклонение. Строежът не може да бъде квалифициран като незаконен, тъй като не попада в изрично изброените в чл. 225, ал. 2 от ЗУТ хипотези.

След обстоен анализ на всички документи, имащи отношение към визирания строеж е установено, че представеният акт обр. 14 е съставен с дата 14.11.2008 г., която предхожда дата на съставяне на Констативния акт от служители на сектор „Незаконно строителство“ - 27.11.2008 г. В представения Акт 14 е посочено, че „…Конструктивните елементи на строежа са изпълнени в съответствие с одобрените проекти.“, което противоречи на отразеното в Констативния акт, че към момента на проверката на строежа се изгражда покривната конструкция, а в раздел III. ИЗПЪЛНЕНИЕ НА СТРОЕЖА е записано: „Покривната конструкция на строежа се изпълнява в отклонение от одобрени инвестиционни проекти на 25.11.2003 г….“.

За установеното, Община Русе е сезирала Районна прокуратура (РП) - Русе с писмо наш изх. №11-02-64/28.07.2017 г. за установяване налице ли е съставяне на документ с невярно съдържание. Във връзка с жалба изх. №11-02-107#1 от 11.12.2017 г. на Кмета на Община Русе срещу Постановление от 30.11.2017 г. по преписка №3535/2017 г. на РП – Русе, с което е отказано да бъде образувано досъдебно наказателно производство, Окръжна прокуратура (ОП) - Русе с постановление от 10.01.2018 г., отменя издаденото от РП - Русе и връща материалите по компетентност. С Постановление от 16.03.2018 г., РП - Русе отказва да образува наказателно производство. Община Русе обжалва пред ОП - Русе, като в жалба изх. №11-02-32#1 от 30.03.2018 г. са посочени нови обстоятелства, установени в хода на административното производство, отнасящи се до договора за отстъпено право на строеж. От ОП - Русе са издадени две постановления от 10.05.2018 г. и от 08.08.2018 г., по силата на които преписката е върната по компетентност в РП - Русе. Към настоящия момент в Община Русе няма данни за произнасяне от страна на РП - Русе.

С оглед горното, работата по случая може да продължи след произнасяне на компетентните органи.

**С уважение,**

**ПЕНЧО МИЛКОВ**

*Кмет на Община Русе*